Britse bokser marsjeer voort na titelgeveg | Netwerk24
26 Julie 2021 22:00
Regs raas Carlos Takam met die skeidsregter Steve Grey omdat hy die geveg gestop het. Links lig Joe Joyce sy arms in vreugde. Foto: Reuters
Joyce het Takam Saterdagaand in Londen met 'n tegniese uitklophou in die sesde ronde verslaan.
Danksy dié oorwinning bly Joyce op koers om iewers in die toekoms teen sy Britse landgenoot Anthony Joshua te boks.
Joyce is nou die eerste aanspraakmaker op Joshua se Wêreldboksorganisasie-titel.
Takam kla dat die skeidsregter Steve Grey die geveg té vroeg gestop het.
Hoewel die Fransman voel dat hy steeds kon aanhou veg, is dit baie onwaarskynlik dat enige skeidsregter in die wêreld nie die geveg in die sesde ronde sou stopgesit het nie.
"Ek dink ek het hom (Takam) met iets soos 20 houe agtereenvolgens getref sonder dat hy met enige van sy eie houe geantwoord het," het Joyce aan Boxing News 24 gesê.
Hoewel Joyce gewen het, het hy nou ook nie juis die wêreld aan die brand geboks nie en het Takam hom veral vroeg in die geveg 'n bietjie laat steier.
Sy bestuurder, Sam Jones, was egter verheug oor die oorwinning.
Hy dink glo daaraan om Joyce volgende teen die gevaarlike Kubaan Luis Ortiz te laat baklei. – Sportredaksie